เรื่องร้องเรียน: ขอให้ กทม. ปรับปรุง ระเบียบการส่งข้าราชการไปศึกษา ฯ พ.ศ. 2542 ในสาระสำคัญ เรื่อง การส่งไปศึกษา หรือ ฝึกอบรม แต่ไม่สำเร็จการศึกษา /ฝึกอบรม ไม่ว่าจะด้วยสาเหตุอะไรก็ตาม เนื่องจากปัจจุบันมี ขรก. ที่ใช้ทุน กทม. ลาไปศึกษา แต่ไม่จบการศึกษา โดยเฉพาะ ระดับปริญญาโท ทั้งในเวลา และนอกเวลาราชการ  กทม. ได้สูญเสียงบประมาณ (ทุนการศึกษา / เงินเดือน ระหว่างลาศึกษา/ขาดอัตรากำลังในระหว่างลาศึกษา)ในการส่ง ขรก.ไปศึกษา/ฝึกอบรมแต่ไม่จบการศึกษา/ฝึกอบรม ตามหลักสูตร  โดยขอให้กำหนดอัตราค่าปรับ กรณีที่ผิดสัญญา ทุกประเภท เช่น 1.ไม่สำเร็จการศึกษา 2. ยุติการศึกษา 3.สำเร็จการศึกษา แต่ไม่ชดใช้ (ปฏิบัติงานตามเวลาที่กำหนด) 4. ผู้ที่เคยผิดสัญญา ไม่สามารถรับทุนในระเบียบนี้ได้อีก  เพื่อเป็นการป้องกันการสูญเสียงบประมาณโดยที่ กทม. ไม่ได้ประโยชน์อะไร   และเป็นการเพิ่มความรับผิดชอบของ ขรก.ที่ขอทุนไปศึกษาต่อ  ระเบียบฯ ปี 42 ใช่มานานแล้ว ควรมีการปรับปรุง  ปล.จะติดตามความคืบหน้าอย่างต่อเนื่อง หากไม่มีการปรับปรุง ก็จะเปิดข้อร้องเรียนเรื่อย ๆ ต่อไป
การดำเนินการของเจ้าหน้าที่: สถาบันพัฒนาทรัพยากรบุคคลกรุงเทพมหานคร สำนักงาน ก.ก. ขอชี้แจงดังนี้ 	ระเบียบกรุงเทพมหานครว่าด้วยการให้ข้าราชการกรุงเทพมหานครไปศึกษา ฝึกอบรม ดูงาน และปฏิบัติการวิจัย พ.ศ. 2542 กำหนดให้ข้าราชการที่ได้รับอนุมัติให้ไปศึกษา ฝึกอบรม หรือปฏิบัติการวิจัย  ต้องทำสัญญากับกรุงเทพมหานครตามแบบและวิธีการที่กระทรวงการคลังกำหนดโดยอนุโลม ข้อ ๒๓ “ให้กรุงเทพมหานครทำสัญญาให้ข้าราชการที่ไปศึกษา ฝึกอบรมหรือปฏิบัติการวิจัย กลับมาปฏิบัติราชการเป็นเวลาไม่น้อยกว่าระยะเวลาที่ใช้ในการศึกษา ฝึกอบรมหรือปฏิบัติการวิจัย  ข้าราชการผู้ใดไม่กลับมาปฏิบัติราชการตามสัญญา ต้องชดใช้เงินเดือน ทุนที่ได้รับระหว่างศึกษา ฝึกอบรม หรือปฏิบัติการวิจัยและเงินที่กรุงเทพมหานครหรือส่วนราชการอื่นจ่ายช่วยเหลือ กับให้ใช้เงินอีกจำนวนหนึ่งเท่ากับจำนวนเงินเดือน ทุนและเงินที่กรุงเทพมหานครหรือส่วนราชการอื่นช่วยเหลือดังกล่าว ให้เป็นเบี้ยปรับแก่กรุงเทพมหานคร หรือส่วนราชการอื่นอีกด้วย  	กรณีข้าราชการผู้นั้นกลับมาปฏิบัติราชการบางส่วนไม่ครบกำหนดเวลาตามสัญญา ให้ลดจำนวนเงินที่จะต้องชดใช้ลงตามส่วน” 	ปัจจุบันกรุงเทพมหานครอยู่ระหว่างปรับปรุงระเบียบกรุงเทพมหานครว่าด้วยการให้ข้าราชการ-กรุงเทพมหานครไปศึกษา ฝึกอบรม ดูงานและปฏิบัติการวิจัย พ.ศ. 2542  และกระทรวงการคลังอยู่ระหว่างปรับปรุงระเบียบกระทรวงการคลัง ว่าด้วยการทำสัญญาและการชดใช้เงินกรณีรับทุน ลาศึกษา ฝึกอบรม ปฏิบัติการวิจัย และปฏิบัติงานในองค์การระหว่างประเทศ พ.ศ.2548 ให้มีความเหมาะสมและสอดคล้องกับสภาพการณ์ปัจจุบัน 	ดังนั้น เมื่อกระทรวงการคลังได้ปรับปรุงระเบียบกระทรวงการคลัง ว่าด้วยการทำสัญญาและการชดใช้เงินกรณีรับทุน ลาศึกษา ฝึกอบรม ปฏิบัติการวิจัยฯ เสร็จเรียบร้อยเมื่อใด กรุงเทพมหานครจะนำมาพิจารณาปรับใช้ในการทำสัญญากับกรุงเทพมหานครต่อไป
ความเห็นของผู้แจ้ง: การเสนอแนะการปรับปรุงระเบียบฯ ดังกล่าว ประเด็นคือ ต้องการรักษาผลประโยชน์ของ กทม. ที่เสียไปกับการพัฒนาบุคลากร 1 คน แต่เมื่อสูญเสียค่าใช้จ่ายไป กลับไม่ได้สำเร็จการศึกษา แต่กลับมาทำงานชดใช้ ก็ถือว่าได้ประโยชน์แล้วหรือ...  ยกตัวอย่าง คุณเสียเงินซื้อบริการอะไรสัก 1 อย่าง แต่ไม่ได้ใช้ประโยชน์อะไรจากสิ่งนั้นเลย  ความคุ้มค่า คือ อะไร
พื้นที่: แขวงเสาชิงช้า เขตพระนคร กรุงเทพมหานคร